google/wiki40b huggingface dataset:
Ledsager (begrep i veitrafikkloven)

Med ledsager i den norske vegtrafikklovens forstand menes det en person som bistår en annen i føreropplæring når det gjelder motorvogn. Ledsageren er da med i bilen; eller han eller hun er innen rimelig synsvidde (da med påbudt, toveis radiokommunikasjon) av en som skal lære å kjøre moped eller lett motorsykkel. En ledsager bistår altså en som skal lære å føre motorvogn under mengdetrening.
En ledsager har ikke lov til å ta betaling; bare en trafikklærer (kjørelærer) kan drive kjøreopplæring mot vederlag.
En ledsager i personbil under opptrening av kjøreferdigheter skal sitte i høyre forsete, og bistå den som skal lære å kjøre med råd og vink. I sjeldne tilfeller kan det også hende at ledsageren må gripe inn, for å avverge direkte fare. Dersom man velger omgivelser (gater og veier med tilhørende trafikkbilde) som er i samsvar med ferdighetsnivået til den som skal lære, skal inngripen normalt ikke være nødvendig.
For å være ledsager, må man ha fylt 25 år. Videre må man ha gyldig førerrett for vedkommende motorvogngruppe. Slik førerrett må man ha hatt uavbrutt i minst 5 år.
Niqab

Niqāb, eller nikab, er et hodeplagg som dekker hele ansiktet, bortsett fra øynene. Plagget bæres av noen muslimske kvinner som en del av en heldekkende hijab. Plagget brukes mye i deler av Midtøsten, men kan også finnes brukt i Nord-Afrika, Sørøst-Asia og det Indiske subkontinent. Plagget er mest utbredt i landene på Den arabiske halvøy.

Opprinnelse

Det blir av og til hevdet at ansiktsløret opprinnelig var en del av kvinnens bekledning i noen klasser i det bysantinske imperiet, og at det så ble tatt inn i muslimsk kultur etter den arabiske erobring av Midtøsten. Imidlertid, selv om bysantinsk kunst før islam viser kvinner med tilslørt hode/hår, så viser den aldri kvinner med tilslørt ansikt. Den greske geografen Strabo, som skrev i det første århundret e.Kr, refererer til noen persiske kvinner som dekket ansiktet, og den kristne forfatteren Tertullian, som levde i det tredje århundret, refererer i sitt verk "Tilsløringen av jomfruer" til to hedenske kvinner i "Arabia" som bærer et slør som dekker hele ansiktet. Disse tidlige kildene viser at det fantes bruk av ansiktslør blant kvinner i Arabia og Persia lenge før islam.

Forbud

Bruken av ansiktdekkende slør har vært omstridt moderne tid. Spesielt i den vestlige verden der enkelte land har nedlagt forbud mot det. I 2015 fikk Frankrike medhold av Den europeiske menneskerettsdomstolen for et slikt forbud for offentlig ansatte. Et tilsvarende forbud mot å dekke til ansiktet på offentlig sted fikk støtte fra samme domstol i 2014. Flere andre land har helt eller delvis forbud eller restriksjoner mot ansiktdekkende slør. 
Plagget er også forbudt i flere muslimske land, blant dem Syria, Tyrkia og Egypt.
The Host

Handling

Når en uventet horde med utenomjordiske fiender inntar jorden og truer menneskeheten ved å ta over kroppene deres og utslette hukommelsen, er Melanie (Saoirse Ronan) villig til å risikere alt for å beskytte de hun bryr seg mest om. Når en av "sjelene", Wanderer, prøver å besette henne og snakker til henne i hodet hennes, blir Melanie fanget inne i sin egen kropp, men nekter å overgi seg helt mens de prøver å finne menneskene Melanie bryr seg mest om.

Om filmen

Filmen er skrevet og regissert av Andrew Niccol basert på Stephenie Meyers roman med samme navn. Saoirse Ronan spiller hovedrollen, mens Max Irons, Jake Abel, Diane Kruger, Frances Fisher og William Hurt er blant skuespillerne som er å finne i andre viktige roller.
Kyoko Kuroda

Landslaget

Kyoko Kuroda spilte 21 landskamper for Japans kvinnelandslag. Hun ble tatt ut i Japans tropp til VM i fotball 1991.
Tautologisk sammensetning

En tautologisk sammensetning er en sammensetning der en overflødig gjentagelse, tautologi, forekommer, for eksempel der man bruker ett av ordene som utgjør et akronym sammen med akronymet selv, og dermed i realiteten gjentar dette ordet.
Palmstedts hus

Palmstedts hus ligger i Västerlånggatan 27, i Iris-kvartalet i Gamla stan i Stockholm. Bygningen ble oppført 1801-1805 og er oppkalt etter arkitekten Erik Palmstedt.
Bygningen skulle inneholde Palmstedts egen bolig, som han tegnet inn over butikkene i den høye sokkeletasjen. Da Palmstedt døde i 1803 var huset ennå ikke ferdig. Her ble fire eldre eiendommer slått sammen (noe som framgår av inskripsjonen over portalen), og ble utformet av Palmstedt i nyklassisk stil. Huset har fem etasjer og to loftsetasjer. Fasaden mot Västerlånggatan har ni vindusakser, en høy rustikk sokkel og en dominerende portal flankert av to støpejernssøyler i dorisk stil. Fasaden mot Prästgatan er betydelig enklere utformet.
Midtpartiet framheves ytterligere ved et lite framstikk i fasaden og følges opp av et vannbrett og en utkraget vindusomramming i de to neste etasjene. Palmstedts bolig var ment å ligge som mesanin innenfor sokkelens høyde og strakte seg i sideretning forbi portalen og ut mot baksiden og Prästgatan. Fasaden har framdeles i praksis samme utforming som da Palmstedt tegnet den. På den tiden ble lokalene brukt av fire forretninger, hvorav to hadde inngang fra et felles portrom.
Palmstedts egen etasje kunne nåes via ett trappehus både fra Västerlånggatan og fra Prästgatan. Boligen bestod av soverom, forkammer, stue og et større rom mot Västerlånggatan og fire mindre rom samt kjøkken mot Prästgatan. I den mørke indre delen planla han garderober, spiskammer (med inngang fra kjøkkenet) og gang.
Erik Palmstedts fasadetegning er signert av ham med følgende påskrift: Dessin till Bebyggande af Tomten Nr 18, 21, 29, 30 uti Quarteret Iris emellan Westerlång- och Prästgatan belägen sedan de nu därstädes stående gamla husen afrifna blivit. Stockholm d: 16. Mars 1801.

Annet

På ytterveggen er det satt opp et skilt som markerer grensen mellom Uppland og Södermanland med teksten: UPLANDz och SUDERMANNALANDz SKILLNAD.
To i spann

To i spann er et musikkalbum med Lars Klevstrand og Steinar Ofsdal, utgitt i 1979.
Al Shuweiat kraftverk

Al Shuweitat kraftverk er et kombinert gasskraftverk og oljekraftverk i Abu Dhabi i De forente arabiske emirater (FAE). Det har en installert produksjonskapasitet på 1 500 MW for delt på 1 blokk og 5+2 turbiner. Anlegget ble installert i perioden 2000–2004. Brenselkilden er råolje eller naturgass. Dette er landets nest største kraftverk målt etter installert effekt.
Rømskog

Kommunesammenslåing

I juni 2016 ble Dag-Ivar Høisveen vurdert innhabil med 7 mot 6 stemmer i kommunestyret og vara ble satt inn i hans sted og kommunen stemte 7 mot 6 for å stå alene. Fylkesmannen bestemte at kommunen måtte behandle saken på nytt, og da resulterte Høisveens stemme i at resultatet ble Ja, med en stemmes overvekt, til sammenslåing med Aurskog-Høland under avstemningen den 15. august 2016.
Rømskog inngår fra 1. januar 2020 i nye Aurskog-Høland kommune og blir del av nye Viken fylke (Østfold,Buskerud og Akershus).

Friluftsliv

Kommunen har over 100 sjøer og tjern med rike fiskemuligheter, og jaktmuligheter på blant annet elg og gaupe. Det finnes merkede turstier og det er muligheter for turorientering i sommerhalvåret.

Kommunevåpenet

Kommunevåpenet med tømmersaksa henspiller på den viktigste næringsveien i kommunen, skogen. Kommunen har 129 000 dekar produktiv skog.

Kultur

Kommunen har et rikt kulturliv, med over 30 lag og foreninger som innbefatter alt fra musikkorps og kor til 4H, idrettslag og jeger- og fiskeforening.
Rømskog har fått start på A-laget også, mer informasjon på [www.romskogfotball.com]

Sandemskolen

Sandemskolen ble bygget i 1922 og er idag kunstgalleri som drives av billedkunstneren og kunsthåndverkeren Arne Lindaas og Guri Lindaas.
Galleriet har blant annet en permanent samling malerier av Waldemar Lindaas, som var Arne Lindaas' far.

Trosterud skolemuseum

Denne skolestuen ble bygget på 1860-tallet, etter Skoleloven av 1860 som påla kommunene å bygge og drive faste skoler. Skolen hadde to rom, skolestue og kjøkken med sovealkove, og hadde fast lærer som bodde i skolestua. Skolen var i drift frem til 1940 og i 1977 ble bygningen satt i stand som skolemuseum.

Flaten

Denne gården er en av de eldste gårdene i bygda. Det er en gård til på Flaten, Bråten. Bråtenstua er over 100 år, og han flytta nordflatenstua til Bråten for å få mer plass. Nordflatenstua er over 210 år gammel.

Tusenårssted

Kommunens tusenårssted er gården Kurøen, som er et kombinert bygdetun og kultursenter.

Haukenesfjellet brannvakttårn

Østfold Skogselskap bygget det første Haukenesfjellet brannvakttårn i 1909 for å hindre større skogbranner. Tårnet ligger 348 moh og er høyest i Østfold. Brannvakttjenesten opphørte fra midten av 1970-tallet, og tårnet er idag et fint utsikttårn, hvor man på klare dager har utsikt til Sverige, Marker og Aurskog-Høland.

Næringsliv

Kommunens viktigste hjørnesteinsbedrift er Normeka. Zen Resort & Spa ved innsjøen Vortungen ble åpnet høsten 2008. Spa-hotellet ble bygget for 140 millioner kroner.Utbyggingen er av de største investeringer som er gjort i Rømskog kommune. Konseptet fungerte ikke og hotellet gikk konkurs. I januar 2011 ble det solgt for 38 millioner kroner. De nye eierne vil etablere et opplevelsestilbud til konferanse- og privatmarkedet. Det nye hotellet åpnet den 13. mars 2011.
Arkiv i Nordland

Interkommunalt arkivsamarbeid Nordland (IKAN)

IKAN er en interkommunal samarbeidsordning, organisert etter §27 i kommuneloven. IKAN ledes av et styre, valgt av representantskapet der alle eierne kan delta. Kommuner og interkommunale selskap kan bli medlem. I dag er 37 kommuner og ett KF selskap eier i IKAN.
IKAN har ingen ansatte. Alle tjenester kjøpes av Arkiv i Nordland (AiN) som er en driftsenhet ved kultur, miljø og folkehelse avdelingen i Nordland fylkeskommune. AiN yter i tillegg arkivfaglige tjenester til fylkeskommunen og privat sektor i Nordland, og rommer også Stadnamnprosjektet i Nordland. IKAN kjøper tjenester tilsvarende ca. to årsverk fra AiN og disponerer arkivmagasin etter behov.
Dialektikk

Hegels dialektikk

Når det gjelder filosofisk refleksjon, peker Hegel på at fornuften er noe dynamisk, en prosess. Og "sannheten" er selve denne prosessen.
Man kan for eksempel ikke trekke ut forskjellige tanker fra antikken eller middelalderen, renessansen eller opplysningstiden og si at dette var riktig eller dette var feil.
Derfor kan man heller ikke si at Platon tok feil, men at Aristoteles hadde rett.
Men "verdensånden" utvikler seg, fornuften er progressiv.
Enhver som studerer historien inngående, vil legge merke til at en tanke gjerne settes frem på grunnlag av andre tanker som er fremsatt før. Men straks en tanke fremsettes, vil den motsies av en ny tanke. Slik oppstår det spenning mellom to motsatte måter å tenke på. Men denne spenningen oppheves ved at det fremsettes en tredje tanke som tar vare på det beste i begge standpunktene. Dette kaller Hegel en dialektisk utvikling.

Eksempel

Eleatene hevdet at enhver forandring egentlig var umulig. De ble derfor tvunget til å benekte enhver forandring selv om de registrerte alle forandringene med sansene. Eleatene hadde fremsatt en påstand, et sånt standpunkt kalte Hegel en posisjon.
Men hver gang en slik påstand fremsettes vil det dukke opp en motsatt påstand. Dette kalte Hegel en negasjon. Negasjonen til eleatenes filosofi var Heraklit, som sa at "alt flyter".
Nå er det opprettet en spenning mellom to diametralt forskjellige måter å tenke på.
Denne spenningen ble opphevet da Empedokles pekte på at begge hadde litt rett og litt feil.
Eleatene hadde rett i at ingenting egentlig forandrer seg; de samtidig ikke hadde rett i at vi ikke kunne stole på sansene våre. Heraklit hadde rett i at vi kunne stole på sansene våre, men ikke i at alt flyter. For det var mer enn ett grunnstoff. Det var bare sammensetningen som forandret seg, ikke grunnstoffet selv.
Empedokles' standpunkt, som formidlet mellom de to standpunktene, kalte Hegel negasjonenes negasjon.
Han kalte de tre stadiene i erkjennelsen også for "tese", "anti-tese" og "syntese".
Hjelmkollen fort

Hjelmkollen fort ligger like ved den gamle Svinesundsbroen i Halden kommune. Som en følge av den usikre situasjonen før Unionsoppløsningen på begynnelsen av 1900-tallet ble fortet anlagt i 1902-03 som et fremskutt fort mot Sverige. Fortet dekker innseilingen til Halden og det gamle fergestedet ved Svinesund, broen ble først bygget i 1946.
Hjelmkollen fort var underlagt Fredriksten festning i Halden. 
Etter Karlstadforliket i 1905 ble kanonene fjernet og anlegget demolert sommeren 1906. Ved okkupasjonen under andre verdenskrig tok de tyske styrkene anlegget i bruk. Anlegget er nå fredet og fortsatt eid av Forsvaret. 
Det er skiltet sti fra platået på østsiden av gamle Svinesundsbro.
Afrodrepanus

Utbredelse

Slekten er utbredt i Afrika, fra Kenya og Guinea i nord til Sør-Afrika i sør.
Aurdal

Etymologi

Aurdal er trolig et sammensatt naturnavn, oppstått fra den norrøne forstavelsen aurr og endingen dalr. Aurr kan ha flere betydninger, men henspiller mest sannsynlig til enten væske, fuktighet eller grus, som alle nok har med ei elv å gjøre. Kan hende ble Begna kalt Aura (Gruselva) langt tilbake i tid. Isåfall kan Aurdal bety Grusdalen.

Stedet

Bygda har gjennomgangstrafikk på E16, i tillegg til vei mot Vestringsbygda og videre mot fylkesvei 51 mot Gol i Hallingdal. Det er også vei opp mot Valdres alpinsenter og bomvei videre mot Aurdalsåsen.
Aurdal har to kirker. Aurdal kirke (1737), som er hovedkirke i Nord-Aurdal prestegjeld, og Aurdal fjellkirke (1966). Aurdal menighetshus, som stod like ved Aurdal kirke, brant ned til grunnen natt til 4. mai 2008.
Bygda er kjent for sine vintersportsaktiviteter, på Aurdalsåsen og i Valdres alpinsenter. Her finner man flere overnattings- og spisesteder. Aurdal hadde en jernbanestasjon på den nå nedlagte Valdresbanen. Fra Aurdal var det persontrafikk fra 1906 til 1988. Skinnegangen ble revet opp i 2002 og Aurdal stasjon brant ned til grunnen på 1990-tallet.
SLAMPP Live

SLAMPP Live er en tidligere LiveDistro (DVD) Linuxdistribusjon fra Nederland som var basert på Slackware og Zenwalk Linux. Distribusjonen var beregnet på hjemmedatamaskiner og ble levert sammen med en rekke pre-konfigurerte verktøy og applikasjoner som endret hjemmedatamaskinen til en hjemmetjener. Basisen for distribusjonen var Zenwalk Linux, mens programvarepakkene ble hentet fra Slackware.
Wifislax støtter plattformen i486. Distribusjonen benyttet skrivebordsmiljøet Xfce
Versjon 1.1 ble lansert 18. november 2005. Versjon 2.0 ble lansert 28. juli 2009.
Tyringham

Historie

Navnet er av angelsaksisk opprinnelse, og betyr «Tirs hjem» (personnavnet kanskje beslektet gudenavnet Ty). I Domesday Book (1086) er stedet nevnt som Tellingham. På et tidspunkt hadde Tyringham bare to hus, men var allikevel en village og ikke en hamlet, ettersom det var en sognekirke der. I 1639 ble sognet slått sammen med Filgrave til Tyringham and Filgrave.
På flyfoto har man funnet spor etter et gravsted fra bronsealderen i Tyringham, men dette har per 2006 ikke blitt gravd ut av arkeologer.
Songbei

Songbei (kinesisk: 松北区, pinyin: Sōngběi Qū) er et bydistrikt i den subprovinsielle by Harbin i den kinesiske provins Heilongjiang. Bydistriktet har et areal på 736,3 km² og teller ca. 160 000 innbyggere (2004).
Dandi

Dandi er en landsby i Jalalpore-distriktet i Gujarat i India. Landsbyen ligger ved kysten til Det arabiske hav.
I 1930 valgte Mahatma Gandhi landsbyen som mål for Saltmarsjen, som var en protest hvor flere tusen mennesker deltok til fots mot innføring av en skatt på salt.
Da regjeringen i India iverksatte planer for å utvikle strekningen mellom Sabarmati og Dandi som et turiststed foreslo regjeringen også å reise et minnesmerke til minne om Saltmarsjen som en del av den indiske uavhengighetsbevegelsen.
Sovereign

En sovereign er en britisk gullmynt med en nominell verdi på 1 pund sterling. Mynten har vært slått siden 1817 og var opprinnelig en sirkulasjonsmynt som ble akseptert i Storbritannia og andre steder i verden; den er nå en bullion.
Gjennem stormen

Handling

Anna Moore (Lillian Gish), en godtroende jomfru fra landsbygda, blir lurt inn i ekteskap av den sleipe rikmannen Lennox Sanderson (Lowell Sherman). Hun blir gravid, og han forlater henne. Hun føder, men lykken er kort og barnet dør. Anna er motløs, men finner seg etter hvert jobb hos godseieren Bartlett (Burr McIntosh). Bartletts sønn David (Richard Barthelmess) forelsker seg i henne, men Anna er redd for at fortiden hennes kommer til å ødelegge forholdet. Når godseieren får høre om Annas fortid, kaster han henne ut på gaten midt i en iskald snøstorm. Anna forsvinner og ender opp drivende på et isflak. David redder henne, og de gifter seg i slutten av filmen.
Schmitt Mesa

Schmitt Mesa er en mesa i Antarktis oppkalt etter Waldo L. Schmitt. Det er et markant, vesenlig isdekket fjell som er 8 km langt og like bredt, og utgjør den sørlige delen av Latady Mountains ved foten av Antarktishalvøya
Den ble kartlagt av USGS etter landmålinger og USNs flyfoto, 1961-67. Den ble navngitt av US-ACAN og oppkalt etter Schmitt, enmarinbiolog ved Honorary Research Associate i Smithsonian Institution.
Just Say Blow!

Just Say Blow! er et musikkalbum med Cockroach Clan, utgitt i 1997.
Nishi Nagoya oljekraftverk

Nishi Nagoya oljekraftverk er et varmekraftverk i Aichi ved Nagoya i Japan. Installert produksjonseffekt er 2190 MW fordelt på 2 x 500 MW og fire mindre blokker. Brenselkilden er råolje og nafta.
Operatør er energiselskapet Chubu Electric Power. Anlegget ble påbegynt omkring 1970 og stod ferdig i 1975. To av enhetene er innstilt siden 2002 og 2003.
Fotballklubben Landsås

Stadion

FK Landsås spiller sine hjemmekamper på Landsåsbanen. Dekket er en moderne type kunstgress, lagt i 2004. I 2005 fikk banen ett nytt og modernisert lysanlegg. Klubben fikk også nye tribuner, som ble ferdig fremstilt i slutten av April 2008. Fikk nye innbytterbenker sommeren 2018. Sommeren 2019 påbegynte nytt grunnarbeid på Landsåsbanen inkludert pålegging av ny type kunstgress. Det vil også settes opp fangnett rundt banen. Ferdig september 2019.
Besançon erkebispedømme

Historie

Besançon bispedømme ble grunnlagt i det 2. århundre og er erkebispesete siden det 4. århundre. Sammen med kongeriket Burgund kom Besançon (tysk Bisanz) i 1033 til Det hellige romerske rike av den tyske nasjon, noe som gjorde erkebiskopen til tysk-romersk riksfyrste. Da Besançon ble fri riksstad i 1307, ble erkebiskopens verdslige innflytelse begrenset til et lite territorium (erkestiftet) i byens omegn. 1678 kom Besançon ved freden i Nijmegen til Frankrike, men det lille erkestiftet forble en tysk-romersk eksklave frem til 1792. Erkebiskopen forble sågar en av de fem tysk-romerske fyrsterkebiskoper (ved siden av Köln, Mainz, Salzburg og Trier) og beholdt sin stemme i riksdagen helt frem til 1803.
Besançon hadde gjennom hele middelalderen to suffraganbispedømmer, nemlig Basel og Lausanne bispedømme. Også Besançon hadde enkelte sogn i dagens Sveits, men disse ble i 1780 og 1819 byttet mot Basels og Lausannes franske sogn. Etter at Napoleon hadde erobret de tyske områdene på Rhinens venstre side, ble i 1802 Metz, Nancy og Strasbourg løst fra sine tidligere metropolitanbispedømmer (hhv. Trier og Mainz) og overført til Besançons kirkeprovins. Samtidig ble Autun og Dijon bispedømme flyttet fra Lyons til Besançons kirkeprovins. Derimot ble Basel og Lausanne immediate (dvs. løst fra erkebiskopen og stilt direkte under Den hellige stol). Mens Neuchâtel var under fransk styre (1806–1814), ble den senere kantonen midlertidig løst fra Lausanne bispedømme og lagt til Besançon erkebispedømme.
1822 ble flere tidligere endringer omgjort: Autun og Dijon ble flyttet tilbake til Lyon erkebispedømme. Samtidig ble Verdun, Saint-Dié og Saint-Claude bispedømme, som alle hadde blitt opphevet under den franske revolusjonen, gjenopprettet i Besançons kirkeprovins.
Etter at Alsace og Lorraine kom til Det tyske rike, ble Metz og Strasbourg i 1874 immediate bispedømmer. Den siste endringen skjedde i 1979, da Belfort-Montbéliard bispedømme ble opprettet med 137 av Besançons sogn.
Jay Sean

Biografi

Jay Sean ble født inn i en sikh-familie i Southall i London. Foreldrene hans emigrerte fra Punjab til Storbritannia. Han gikk på Sir George Monoux Agder og deretter Queen Mary University for å studere medisin før han droppet ut for å følge sin musikk-karriere.

2003-2006: Suksess med Me Against Myself

Seans første britiske listesuksess kom med hans samarbeid med Rishi Rich og Juggy D med sangen Dance With You, som ble en topp 20-hit. Hans andre singel, Eyes on You, ble en topp 10-hit med en sjetteplass som høyeste plassering. Hans tredje singel, Stolen, som er hans største hit til dato, endte som nummer fire. Bollywood-skuespillerinnen Bipasha Basu deltok i videoen til denne Stolen, og i India ble den en stor hit med mer enn to millioner solgte eksemplarer. Han gjorde en kort opptreden i Bollywood-filmen Kyaa Cool Hai Hum, og bidro med låten Dil Mera (One Night) til lydsporet. I februar 2006, etter flere forsinkelser av hans andre album, forlot han Virgin Records. Ifølge selskapet er «hans hiphop-stil ikke den retningen [de] ønsker fra Sean».

2007-2008: "My Own Way" med Jayded Records

Etter avskjedenen fra Virgin Records kom Jay Sean sent i 2007 tilbake med singelen Ride It, som var første singel fra hans andre album My Own Way. Det var det første samarbeidet mellom hans egen label Jayded og 2Point9 Records.
I tillegg har låta "I Made It", hvor han synger sammen med Kevin Rudolf, Birdman og Lil Wayne, blitt en suksess.
Fritering

Fritering eller frityrsteking/-koking er en metode for tilbereding av varm mat. Ved denne metoden skal maten stekes i varmt fett. Det kan brukes fett med animalsk kilde og i form av planteoljer. Frityrfettet skal ha en temperatur som ligger mellom 160 og 180 grader.
Frityrsteking egner seg godt til de aller fleste matråvarer, men enkelte må blansjeres før de blir frityrstekt. Frityrkoking er en form for frityrsteking der råvaren er fullstendig dekket av olje, som f.eks under koking/steking av smultringer.
Det er viktig at temperaturen ikke er for lav når en matvare skal frityrstekes; da vil tilberedningen ta lang tid, og produktet vil ta til seg mye fett. Dersom temperaturen er for høy, vil maten lett bli brent utenpå mens den fremdeles er rå inni.
Skulle det utvikle seg brann ved fritering må den slokkes ved å kvele ilden, for eksempel ved å legge et pledd over gryta. Man skal aldri forsøke å slokke ved å helle vann over, da dette vil føre til eksplosjon.